b'\n_START_ARTICLE_\nCele o sut\xc4\x83 de zile\n_START_SECTION_\n\xc3\x8entoarcerea din insula Elba\n_START_PARAGRAPH_\nDup\xc4\x83 prima abdicare a \xc3\xaemp\xc4\x83ratului (1814), Fran\xc8\x9ba s-a re\xc3\xaentors la monarhia Bourbonilor, Napoleon fiind exilat \xc3\xaen insula mediteranean\xc4\x83 Elba. El a r\xc4\x83mas \xc3\xaen contact cu o serie de oameni politici din Fran\xc8\x9ba \xc8\x99i deci a fost mereu la curent cu desf\xc4\x83\xc8\x99urarea evenimentelor din \xc8\x9bar\xc4\x83. Informat pe aceast\xc4\x83 cale despre nemul\xc8\x9bumirea cresc\xc3\xa2nd\xc4\x83 a popula\xc8\x9biei fa\xc8\x9b\xc4\x83 de noul rege, Ludovic al XVIII-lea \xc8\x99i de regimul s\xc4\x83u, Napoleon evadeaz\xc4\x83 din insula Elba \xc8\x99i se \xc3\xaentoarce \xc3\xaen Fran\xc8\x9ba la \xc3\xaenceputul lui martie 1815, la doar 11 luni dup\xc4\x83 prima sa abdicare. \xc3\x8en drumul s\xc4\x83u spre Paris, fostul suveran nu se confrunt\xc4\x83 cu o opozi\xc8\x9bie hot\xc4\x83r\xc3\xa2t\xc4\x83, trupele trimise \xc3\xaen \xc3\xaent\xc3\xa2mpinarea sa pentru a-l aresta, raliindu-se fostului lor comandant. La fel vor face \xc8\x99i majoritatea generalilor importan\xc8\x9bi \xc8\x99i o serie de mare\xc8\x99ali._NEWLINE_Ajuns la Paris, Napoleon este nevoit s\xc4\x83 se confrunte cu serie de probleme majore, consecin\xc8\x9be directe ale ultimelor ordonan\xc8\x9be r\xc4\x83zbun\xc4\x83toare transmise de Ludovic al XVIII-lea, chiar \xc3\xaenainte de a p\xc4\x83r\xc4\x83si teritoriul francez. Prima ordonan\xc8\x9b\xc4\x83 pur \xc8\x99i simplu desfiin\xc8\x9ba armata, f\xc4\x83c\xc3\xa2nd rechemarea sub arme anevoioas\xc4\x83 \xc8\x99i controversat\xc4\x83, iar cea de-a doua interzicea s\xc4\x83 i se pl\xc4\x83teasc\xc4\x83 impozit lui Napoleon, catalogat drept \xe2\x80\x9euzurpator\xe2\x80\x9d. Mai mult dec\xc3\xa2t at\xc3\xa2t, suveranul detronat \xc3\xae\xc8\x99i aduce contribu\xc8\x9bia sa la subminarea unei eventuale p\xc4\x83ci europene, scriindu-i \xc3\xaemp\xc4\x83ratului austriac \xc3\xaen termenii urm\xc4\x83tori: \xe2\x80\x9eN-am aflat la trupele noastre dec\xc3\xa2t ner\xc4\x83bdarea de a merge s\xc4\x83 serveasc\xc4\x83 un \xc8\x99ef al c\xc4\x83rui nume le aminte\xc8\x99te \xc8\x99i pare s\xc4\x83 le promit\xc4\x83 \xc3\xaenc\xc4\x83 alte cuceriri \xc8\x99i devast\xc4\x83ri \xc3\xaen Europa\xe2\x80\x9d._NEWLINE_Astfel, pe plan militar, situa\xc8\x9bia \xc3\x8emp\xc4\x83ratului era critic\xc4\x83: alia\xc8\x9bii sunt hot\xc4\x83r\xc3\xa2\xc8\x9bi s\xc4\x83 \xc3\xael elimine definitiv \xc8\x99i mobilizeaz\xc4\x83 aproape un milion de oameni pentru a invada Fran\xc8\x9ba. Astfel, 85\xc2\xa0000 de solda\xc8\x9bi austrieci \xc8\x99i piemontezi se aflau \xc3\xaen Italia de nord \xc8\x99i central\xc4\x83; 168\xc2\xa0000 de solda\xc8\x9bi ru\xc8\x99i urmau s\xc4\x83 fie trimi\xc8\x99i \xc3\xaen Germania central\xc4\x83, pentru a \xc3\xaent\xc4\x83ri armata de 225\xc2\xa0000 de austrieci \xc8\x99i germani, masat\xc4\x83 de-a lungul Rinului pentru a amenin\xc8\x9ba Alsacia. Probabil for\xc8\x9ba cea mai avansat\xc4\x83 ca stadiu de preg\xc4\x83tire de lupt\xc4\x83 era armata anglo-aliat\xc4\x83 din Belgia, estimat\xc4\x83 la 94\xc2\xa0600 oameni condus\xc4\x83 de Ducele de Wellington, general pe care nimeni nu reu\xc8\x99ise s\xc4\x83 \xc3\xael \xc3\xaenving\xc4\x83 decisiv, armata combinat\xc4\x83 fiind format\xc4\x83 din englezi, olandezi \xc8\x99i solda\xc8\x9bi din Hanovra \xc8\x99i Nassau. La fel de preg\xc4\x83ti\xc8\x9bi erau cei 123\xc2\xa0000 de prusaci comanda\xc8\x9bi de mare\xc8\x99alul Bl\xc3\xbccher, cantona\xc8\x9bi tot \xc3\xaen Belgia, ceva mai la nord. Un alt Corp de armat\xc4\x83 prusac de 26\xc2\xa0200 de oameni se afla \xc3\xaen rezerv\xc4\x83.\n_START_SECTION_\nOfensiva lui Murat\n_START_PARAGRAPH_\nUn aliat nea\xc8\x99teptat \xc8\x99i pre\xc8\x9bios pentru \xc3\x8emp\xc4\x83rat ar fi putut s\xc4\x83 fie regatul Neapolelui, condus de generalul francez Joachim Murat. Cumnat al lui Napoleon, "\xc3\xaent\xc3\xa2iul cavalerist al Europei" \xc3\xaei datora tronul \xc8\x99i titlurile nobiliare \xc3\x8emp\xc4\x83ratului dar atitudinea sa duplicitar\xc4\x83 a adormit vigilen\xc8\x9ba alia\xc8\x9bilor, reuni\xc8\x9bi \xc3\xaen cadrul Congresului de la Viena \xc8\x99i astfel Murat a ajuns s\xc4\x83 \xc3\xae\xc8\x99i p\xc4\x83streze regatul, dup\xc4\x83 prima abdicare, din 1814. Cu toate acestea, la \xc3\xaenceputul lui 1815 la Congresul de la Viena se punea \xc3\xaen discu\xc8\x9bie \xc3\xaen mod serios \xc3\xaenl\xc4\x83turarea lui Murat de pe tronul napolitan. Odat\xc4\x83 cu revenirea \xc3\x8emp\xc4\x83ratului, Murat a decis s\xc4\x83 se al\xc4\x83ture fostului s\xc4\x83u suveran. La 30 martie 1815, Murat lanseaz\xc4\x83 un apel pentru unitatea Italiei, lans\xc3\xa2nd o ofensiv\xc4\x83 precipitat\xc4\x83 \xc3\xaempotriva trupelor austriece din Italia, \xc3\xaentr-un moment \xc3\xaen care Napoleon \xc3\xaenc\xc4\x83 spera s\xc4\x83 conving\xc4\x83 o parte din \xc8\x9b\xc4\x83rile Coali\xc8\x9biei s\xc4\x83 accepte revenirea sa pe tron. Ofensiva Murat a spulberat orice \xc8\x99ans\xc4\x83 ca acest lucru s\xc4\x83 se \xc3\xaent\xc3\xa2mple. \xc3\x8entr-o prim\xc4\x83 faz\xc4\x83, ofensiva napolitan\xc4\x83 are succes \xc8\x99i Murat ocup\xc4\x83 Roma, Floren\xc8\x9ba \xc8\x99i Bologna, slab ap\xc4\x83rate. \xc3\x8ens\xc4\x83, odat\xc4\x83 cu sosirea \xc3\xaen zon\xc4\x83 a unei puternice armate austriece, Murat este \xc3\xaenfr\xc3\xa2nt la Ochiobello (9 aprilie) \xc8\x99i apoi spulberat la Tolentino (2 mai). Pierz\xc3\xa2ndu-\xc8\x99i regatul, Murat se re\xc3\xaentoarce \xc3\xaen Fran\xc8\x9ba, sper\xc3\xa2nd ca \xc3\x8emp\xc4\x83ratul s\xc4\x83 \xc3\xaei ierte dezertarea din 1813 \xc8\x99i s\xc4\x83 \xc3\xael recheme. Acest lucru nu avea s\xc4\x83 se \xc3\xaent\xc3\xa2mple, deoarece pierduse definitiv \xc3\xaencrederea \xc3\x8emp\xc4\x83ratului francez.\n_START_SECTION_\nCampania din Belgia\n_START_PARAGRAPH_\nNapoleon inten\xc8\x9biona s\xc4\x83 contrabalanseze avantajul numeric al alia\xc8\x9bilor prin tactici de diversiune menite s\xc4\x83 aduc\xc4\x83 aceste for\xc8\x9be \xc3\xaen situa\xc8\x9bia de a se lupta separat \xc8\x99i nu ca o armat\xc4\x83 unic\xc4\x83 iar \xc3\xaemp\xc4\x83ratul \xc8\x99tia c\xc4\x83 trebuie s\xc4\x83 se ocupe mai \xc3\xaent\xc3\xa2i de armata anglo-aliat\xc4\x83 \xc8\x99i prusac\xc4\x83 din Belgia actual\xc4\x83, dup\xc4\x83 care ar fi urmat s\xc4\x83 se \xc3\xaendrepte asupra austriecilor \xc8\x99i ru\xc8\x99ilor. Cu abilitatea sa obi\xc8\x99nuit\xc4\x83, \xc3\xaemp\xc4\x83ratul trece grani\xc8\x9ba \xc8\x99i d\xc4\x83 peste cap strategia aliat\xc4\x83. \xc8\x98i acest lucru s-a datorat faptului c\xc4\x83 \xc3\x8emp\xc4\x83ratul a reu\xc8\x99it s\xc4\x83 se interpun\xc4\x83 \xc3\xaentre cele dou\xc4\x83 armate, l\xc4\x83s\xc3\xa2ndu-le acestora pu\xc8\x9bine op\xc8\x9biuni, deoarece liniile de comunica\xc8\x9bie engleze erau spre mare, deci spre vest iar ale prusacilor erau spre est. Pe data de 15 iunie, \xc3\xaen zori, chiar la \xc3\xaenceputul manevrei franceze, \xc3\x8emp\xc4\x83ratul se confrunt\xc4\x83 cu un eveniment grav: tr\xc4\x83darea generalului Bourmont, care trece de partea alia\xc8\x9bilor, \xc3\xaempreun\xc4\x83 cu o parte din statul s\xc4\x83u major. Bourmont le pred\xc4\x83 acestora ordine de mar\xc8\x99, starea precis\xc4\x83 a efectivelor dar nu le poate prezenta nici o informa\xc8\x9bie esen\xc8\x9bial\xc4\x83, \xc8\x99tiindu-se deja c\xc4\x83 francezii au trecut la atac. \xc3\x8en aceste condi\xc8\x9bii, manevra \xc3\x8emp\xc4\x83ratului expunea cele dou\xc4\x83 armate la riscul de a le fi t\xc4\x83iate liniile de comunica\xc8\x9bie, cu efecte catastrofale pentru o armat\xc4\x83. Ast\xc4\x83zi, aceast\xc4\x83 opera\xc8\x9biune este cunoscut\xc4\x83 sub numele de \xe2\x80\x9eManevra Charleroi\xe2\x80\x9d, o mi\xc8\x99care strategic\xc4\x83 genial\xc4\x83, deseori citat\xc4\x83 printre marile manevre din istoria militar\xc4\x83. Planul Coali\xc8\x9biei cataloga ofensiva francez\xc4\x83 drept improbabil\xc4\x83 \xc8\x99i nu anticipase posbilitatea ca francezii s\xc4\x83 aleag\xc4\x83 ca rut\xc4\x83 drumul dificil prin Charleroi. Feldmare\xc8\x99alul Bl\xc3\xbccher \xc3\xaei scrie pe 14 iunie so\xc8\x9biei sale: \xe2\x80\x9eVom intra \xc3\xaen cur\xc3\xa2nd \xc3\xaen Fran\xc8\x9ba. S-ar putea s\xc4\x83 mai r\xc4\x83m\xc3\xa2nem aici un an c\xc4\x83ci Bonaparte nu ne va ataca\xe2\x80\x9d. De asemenea, Wellington scrie, \xc3\xaen aceea\xc8\x99i zi la Londra, raport\xc3\xa2nd c\xc4\x83 va ataca la sf\xc3\xa2r\xc8\x99itul lunii. Totu\xc8\x99i, francezii au ales exact aceast\xc4\x83 rut\xc4\x83 dificil\xc4\x83 dar care le-a permis s\xc4\x83 se interpun\xc4\x83 \xc3\xaentre cele dou\xc4\x83 armate inamice, spre surprinderea total\xc4\x83 a Ducelui de Wellington.\n_START_SECTION_\nLigny \xc8\x99i Quatre Bras\n_START_PARAGRAPH_\nDucele de Wellington, aflat pe data de 15 la balul Ducesei de Richmond, afl\xc4\x83 despre manevra napoleonian\xc4\x83 \xc8\x99i exclam\xc4\x83: \xe2\x80\x9eDumnezeule, Napoleon m-a p\xc4\x83c\xc4\x83lit! A c\xc3\xa2\xc8\x99tigat 24 de ore de mar\xc8\x99 asupra mea.\xe2\x80\x9d. Napoleon \xc3\xae\xc8\x99i \xc3\xaemparte armata \xc3\xaen trei: aripa st\xc3\xa2ng\xc4\x83 sub comanda lui Ney, cea dreapt\xc4\x83 sub comnda lui Grouchy, iar centrul (Garda \xc8\x99i Corpul Lobau), sub comanda sa direct\xc4\x83, preg\xc4\x83tit pentru a sus\xc8\x9bine oricare dintre aripi. Primele confrunt\xc4\x83ri majore au loc pe 16 iunie, la Ligny \xc8\x99i Quatre Bras, Wellington fiind nevoit s\xc4\x83 dea acest\xc4\x83 din urm\xc4\x83 b\xc4\x83t\xc4\x83lie pentru a evita ca aliatul s\xc4\x83u prusac s\xc4\x83 fie complet zdrobit de o eventual\xc4\x83 venire a lui Ney. Cu toate acestea, nici una dintre b\xc4\x83t\xc4\x83lii nu este o victorie decisiv\xc4\x83 francez\xc4\x83. Armata anglo-aliat\xc4\x83 s-a putut retrage aproape intact\xc4\x83 din fa\xc8\x9ba lui Ney la Quatre Bras iar prusacii au suferit pierderi uria\xc8\x99e la Ligny dar nu au fost anihila\xc8\x9bi. Acest lucru s-a datorat \xc3\xaen primul r\xc3\xa2nd lipsei de comunicare dintre \xc3\x8emp\xc4\x83rat \xc8\x99i mare\xc8\x99alul Ney, cei doi d\xc3\xa2nd ordine contradictorii generalului d\'Erlon (mare\xc8\x99alul Ney era comandantul direct al contelui), astfel c\xc4\x83 acesta a f\xc4\x83cut un du-te-vino \xc3\xaentre cele dou\xc4\x83 c\xc3\xa2mpuri de b\xc4\x83t\xc4\x83lie, f\xc4\x83r\xc4\x83 a participa la niciuna dintre confrunt\xc4\x83ri. Roberts subliniaz\xc4\x83 c\xc4\x83 ura dintre Maiorul General Soult \xc8\x99i Mare\xc8\x99alul Ney ar fi fost elementul decisiv cauzator al acestei fatale probleme de comunicare, pe care vechiul Maior General, Mare\xc8\x99alul Berthier nu ar fi permis-o niciodat\xc4\x83. Dac\xc4\x83 Drouet d\'Erlon, cu cei 20\xc2\xa0000 de oameni ai s\xc4\x83i ar fi ajuns pe c\xc3\xa2mpul de b\xc4\x83t\xc4\x83lie de la Ligny, pentru a da lovitura final\xc4\x83 prusacilor \xc8\x99i a le t\xc4\x83ia retragerea, ace\xc8\x99tia din urm\xc4\x83 ar fi fost absolut zdrobi\xc8\x9bi, nu doar \xc3\xaenvin\xc8\x99i \xc8\x99i nu ar mai fi putut s\xc4\x83 \xc3\xaei ofere vreun ajutor semnificativ lui Wellington dou\xc4\x83 zile mai t\xc3\xa2rziu, la Waterloo. De asemenea, dac\xc4\x83 d\'Erlon ar fi luptat la Quatre Bras, Wellington ar fi fost foarte probabil \xc3\xaenvins. Dup\xc4\x83 cum s-au \xc3\xaent\xc3\xa2mplat \xc3\xaens\xc4\x83 lucrurile, armata prusac\xc4\x83 s-a putut retrage \xc3\xaen relativ\xc4\x83 ordine, sub conducerea generalului von Gneisenau, cel care a preluat comanda de la Gebhard Leberecht von Bl\xc3\xbccher, care, c\xc4\x83zut de pe cal, \xc3\xae\xc8\x99i pierduse cuno\xc8\x99tin\xc8\x9ba \xc8\x99i doar printr-un miracol nu fusese capturat de cavaleria inamic\xc4\x83. Feldmare\xc8\x99alul fiind absent de la postul s\xc4\x83u de comand\xc4\x83, Gneisenau, de\xc8\x99i profund anglosceptic, a fost cel care a luat decizia de a se retrage pe o rut\xc4\x83 paralel\xc4\x83 cu Wellington, \xc3\xaen vederea realiz\xc4\x83rii unei jonc\xc8\x9biuni, ordin confirmat ulterior de Bl\xc3\xbccher._NEWLINE_\xc3\x8en ceea ce \xc3\xael prive\xc8\x99te pe Napoleon, acesta face la momentul respectiv un bilan\xc8\x9b mai degrab\xc4\x83 pozitiv: rezultatul b\xc4\x83t\xc4\x83liei serve\xc8\x99te \xc3\xaen fond planul s\xc4\x83u strategic pentru aceast\xc4\x83 campanie - acela de a \xc3\xaempiedica jonc\xc8\x9biunea \xc3\xaentre cele dou\xc4\x83 armate ale Coali\xc8\x9biei \xc8\x99i a le \xc3\xaempinge c\xc3\xa2t mai departe una de cealalt\xc4\x83. \xc3\x8en plus, \xc3\x8emp\xc4\x83ratul \xc8\x99tie c\xc4\x83 prusacii au suferit pierderi grele dar nu \xc8\x99tie exact \xc3\xaen ce m\xc4\x83sur\xc4\x83 ace\xc8\x99tia mai pot continua lupta \xc8\x99i face gre\xc8\x99ala de a-i considera aproape \xc3\xaenvin\xc8\x99i. \xc3\x8emp\xc4\x83ratului nu \xc3\xaei r\xc4\x83m\xc3\xa2ne dec\xc3\xa2t s\xc4\x83 se \xc3\xaendrepte spre Bruxelles, fiind convins c\xc4\x83 Wellington va \xc3\xaencerca s\xc4\x83 apere ora\xc8\x99ul. Pentru a face acest lucru, Napoleon deta\xc8\x99eaz\xc4\x83 33\xc2\xa0000 de oameni \xc8\x99i 96 de piese de artilerie \xc8\x99i \xc3\xaei plaseaz\xc4\x83 sub comanda nou-numitului mare\xc8\x99al Grouchy. Acesta avea ca obiectiv urm\xc4\x83rirea prusacilor, afla\xc8\x9bi \xc3\xaen retragere, \xc3\xaen direc\xc8\x9bia Wavre-sur-Dyle, \xc3\xaen timp ce restul armatei, sub comanda \xc3\x8emp\xc4\x83ratului, urma s\xc4\x83 se ocupe de anglo-alia\xc8\x9bi._NEWLINE_De cealalt\xc4\x83 parte, prusacii au fost \xc3\xaen eroare din punct de vedere strategic \xc3\xaen prima parte a campaniei iar acum se vedeau nevoi\xc8\x9bi s\xc4\x83 ia o decizie extrem de important\xc4\x83. Existau voci \xc3\xaen cadrul Statului Major al armatei prusace care cereau retragerea spre Prusia \xc8\x99i abandonarea alia\xc8\x9bilor britanici. Acest punct de vedere nu a fost re\xc8\x9binut, hot\xc4\x83r\xc3\xa2ndu-se regruparea \xc3\xaen jurul localit\xc4\x83\xc8\x9bii Wavre \xc8\x99i apoi jonc\xc8\x9biunea cu Wellington. C\xc3\xa2t despre britanici \xc8\x99i alia\xc8\x9bii lor, situa\xc8\x9bia era clar\xc4\x83 \xc8\x99i expus\xc4\x83 pe scurt \xc3\xaentr-o scrisoare a lui Wellington c\xc4\x83tre Bl\xc3\xbccher: ducele avea s\xc4\x83 se pozi\xc8\x9bioneze pe platoul Mont Saint-Jean, la sud de Bruxelles \xc8\x99i va \xc3\xaencerca s\xc4\x83 \xc3\xael re\xc8\x9bin\xc4\x83 aici pe Napoleon. Generalul englez avertizeaz\xc4\x83 totu\xc8\x99i c\xc4\x83, dac\xc4\x83 nu va primi \xc3\xaent\xc4\x83riri consistente, se va vedea nevoit s\xc4\x83 se retrag\xc4\x83 dar Bl\xc3\xbccher \xc3\xael asigur\xc4\x83: \xe2\x80\x9eNu voi veni numai cu dou\xc4\x83 Corpuri, ci cu \xc3\xaentreaga mea armat\xc4\x83". Conform lui Roberts, \xc3\xaentregul plan al lui Wellington de a rezista la Mont St. Jean se baza pe presupunerea c\xc4\x83 prusacii se vor putea \xc8\x9bine de cuv\xc3\xa2nt, astfel c\xc4\x83, orice specula\xc8\x9bie despre ce s-ar fi \xc3\xaent\xc3\xa2mplat dac\xc4\x83 Bl\xc3\xbccher nu ar fi promis s\xc4\x83 vin\xc4\x83 cu \xc3\xaent\xc4\x83riri este absolut inutil\xc4\x83, deoarece cele dou\xc4\x83 armate, prusac\xc4\x83 \xc8\x99i anglo-aliat\xc4\x83, formau o unitate indivizibil\xc4\x83 \xc3\xaen ceea ce prive\xc8\x99te planificarea campaniei.\n_START_SECTION_\nB\xc4\x83t\xc4\x83lia de la Waterloo\n_START_PARAGRAPH_\n\xc3\x8en ziua de 18 iunie 1815, la dou\xc4\x83 zile dup\xc4\x83 Ligny \xc8\x99i Quatre Bras, s-a dat b\xc4\x83t\xc4\x83lia de la Waterloo, \xc3\xaen cadrul c\xc4\x83reia for\xc8\x9bele franceze conduse de Napoleon au atacat for\xc8\x9bele anglo-aliate ale lui Wellington. Ocup\xc3\xa2nd excelenta pozi\xc8\x9bie defensiv\xc4\x83 oferit\xc4\x83 de platoul Mont Saint-Jean, Wellington \xc3\xae\xc8\x99i dispune grosul trupelor pe dreapta sa, pentru a evita ca pozi\xc8\x9bia sa s\xc4\x83 fie \xc3\xaentoars\xc4\x83 prin dreapta, t\xc4\x83indu-i liniile de comunica\xc8\x9bie cu porturile de la Marea M\xc3\xa2necii. Centrul lui Wellington era de asemenea puternic, trupele fiind masate \xc3\xaen spatele fermei La Haye Sainte, dar st\xc3\xa2nga sa era compus\xc4\x83 din trupe de slab\xc4\x83 calitate \xc8\x99i mai pu\xc8\x9bin numeroase, deoarece Ducele se a\xc8\x99tepta ca pe aici s\xc4\x83 soseasc\xc4\x83 prusacii._NEWLINE_De partea cealalt\xc4\x83, Napoleon nu avea dec\xc3\xa2t o idee vag\xc4\x83 despre dispozitivul anglo-aliat, disimulat \xc3\xaen spatele crestei platoului Mont Saint-Jean, astfel c\xc4\x83 \xc3\x8emp\xc4\x83ratul \xc3\xae\xc8\x99i dispune trupele simetric, pentru a putea exploata orice eventualitate. Napoleon nu prevedea eventualitatea ca prusacii s\xc4\x83 poat\xc4\x83 veni \xc3\xaen ajutorul Ducelui, crez\xc3\xa2nd c\xc4\x83 Grouchy se va putea interpune pentru a-i \xc3\xaent\xc3\xa2rzia._NEWLINE_Deoarece pe data de 17 plouase toren\xc8\x9bial, Napoleon a trebuit s\xc4\x83 a\xc8\x99tepte ca p\xc4\x83m\xc3\xa2ntul s\xc4\x83 se usuce, pentru a-\xc8\x99i putea instala numeroasa artilerie. Acest lucru a f\xc4\x83cut ca primul atac francez s\xc4\x83 nu fie \xc3\xaenceput dec\xc3\xa2t \xc3\xaen jurul orei 11:30, c\xc3\xa2nd Corpul II al generalului conte Reille a atacat castelul de la Hougoumont, care \xc3\xaens\xc4\x83 reu\xc8\x99e\xc8\x99te s\xc4\x83 reziste. La miezul zilei, francezii adun\xc4\x83 o \xe2\x80\x9eMare Baterie\xe2\x80\x9d care bombardeaz\xc4\x83 centrul anglo-aliat, atacat apoi cu succes de Corpul I francez. Aripa dreapt\xc4\x83 a anglo-alia\xc8\x9bilor era pe punctul de a ceda, moment \xc3\xaen care comandantul cavaleriei anglo-aliate, Uxbridge, lanseaz\xc4\x83 dou\xc4\x83 brig\xc4\x83zi de cavalerie grea la atac, surprinz\xc3\xa2nd dou\xc4\x83 dintre cele patrul divizii ale Corpului I francez \xc8\x99i produc\xc3\xa2ndu-le pierderi grele. Cavaleria grea britanic\xc4\x83 este la r\xc3\xa2ndul ei respins\xc4\x83 cu pierderi grele dar interven\xc8\x9bia sa a salvat pentru moment armata anglo-aliat\xc4\x83._NEWLINE_\xc3\x8en jurul orei 15 timp ce francezii se preg\xc4\x83teau s\xc4\x83 lanseze un nou atac asupra centrului \xc8\x99i aripii drepte a anglo-alia\xc8\x9bilor, prusacii lui B\xc3\xbclow atac\xc4\x83 flancul armatei franceze, ceea ce \xc3\xael face pe Napoleon s\xc4\x83 suspende ac\xc8\x9biunea contra anglo-alia\xc8\x9bilor. \xc3\x8emp\xc4\x83ratul \xc3\xaei ordon\xc4\x83 Mare\xc8\x99alului Ney s\xc4\x83 captureze ferma La Haye Sainte, din centrul dispozitivului anglo-aliat, astfel c\xc4\x83 Mare\xc8\x99alul organizeaz\xc4\x83 o serie de \xc8\x99arje violente de cavalerie, insuficient sus\xc8\x9binute \xc3\xaens\xc4\x83 de infanterie \xc8\x99i artilerie. Cum prusacii erau din ce \xc3\xaen ce mai numero\xc8\x99i, Napoleon este nevoit s\xc4\x83 trimit\xc4\x83 elemente din Garda Imperial\xc4\x83 pentru a-i \xc3\xaent\xc3\xa2rzia. \xc3\x8en cele din urm\xc4\x83, spre sear\xc4\x83, Ney reu\xc8\x99e\xc8\x99te s\xc4\x83 captureze La Haye Sainte, moment critic pentru Wellington. Cu toate acestea, prezen\xc8\x9ba prusacilor \xc3\xaent\xc3\xa2rzie atacul decisiv francez asupra liniei anglo-aliate, astfel c\xc4\x83 Wellington are timp s\xc4\x83 \xc3\xae\xc8\x99i \xc3\xaent\xc4\x83reasc\xc4\x83 centrul, primind \xc3\xaen plus sus\xc8\x9binerea unui Corp de armat\xc4\x83 suplimentar din partea prusacilor. \xc3\x8en timp ce prusacii \xc3\xaempingeau \xc3\xaenapoi flancul drept francez, Napoleon organizeaz\xc4\x83 un ultim atac, trimi\xc8\x9b\xc3\xa2ndu-i lui Ney o mare parte din infanteria G\xc4\x83rzii, cu o singur\xc4\x83 baterie de artilerie \xc8\x99i f\xc4\x83r\xc4\x83 sus\xc8\x9binerea cavaleriei. Atacul nu este coordonat foarte bine \xc8\x99i cur\xc3\xa2nd Garda, cople\xc8\x99it\xc4\x83 numeric \xc8\x99i decimat\xc4\x83 de artileria inamic\xc4\x83, \xc3\xaencepe s\xc4\x83 dea \xc3\xaenapoi, ceea ce produce un val de panic\xc4\x83 \xc3\xaen linia francez\xc4\x83, care rupe r\xc3\xa2ndurile. \xc3\x8en aceste momente, Wellington ordon\xc4\x83 atacul general, sus\xc8\x9binut de cavaleria prusac\xc4\x83. Ultimele elemente din Garda Imperial\xc4\x83 francez\xc4\x83 \xc3\xaencearc\xc4\x83 s\xc4\x83 protejeze retragerea, dar armata francez\xc4\x83, cuprins\xc4\x83 de panic\xc4\x83, se disperseaz\xc4\x83 \xc3\xaen dezordine, \xc3\xaempins\xc4\x83 \xc3\xaenapoi de prusaci. Napoleon este \xc3\xaenfr\xc3\xa2nt decisiv \xc8\x99i este nevoit s\xc4\x83 se \xc3\xaentoarc\xc4\x83 la Paris, unde abdic\xc4\x83 pe 22 iunie.\n_START_SECTION_\nManevrele lui Grouchy \xc8\x99i B\xc4\x83t\xc4\x83lia de la Wavre\n_START_PARAGRAPH_\n\xc3\x8en timp ce Napoleon era \xc3\xaenvins decisiv pe platoul Mont Saint-Jean, mare\xc8\x99alul de Grouchy reu\xc8\x99ise s\xc4\x83 localizeze un Corp de armat\xc4\x83 prusac, pe care l-a crezut a fi \xc3\xaentreaga armat\xc4\x83 prusac\xc4\x83 de 75\xc2\xa0000 de oameni. Un episod celebru, confirmat de cei care au luat parte, se petrece \xc3\xaen jurul orei 12, c\xc3\xa2nd bubuitul tunurilor "Marii Baterii", aflate la Mont Saint-Jean, la 25 de kilometri distan\xc8\x9b\xc4\x83 (15 mile), este auzit de solda\xc8\x9bii \xc8\x99i ofi\xc8\x9berii armatei comandate de Grouchy, afla\xc8\x9bi la Walhein. Pe r\xc3\xa2nd, generalii Exelmans \xc8\x99i G\xc3\xa9rard \xc3\xaei cer comandantului lor s\xc4\x83 \xc3\xaenceteze urm\xc4\x83rirea prusacilor, despre pozi\xc8\x9bia c\xc4\x83rora nu au informa\xc8\x9bii clare \xc8\x99i s\xc4\x83 "m\xc4\x83r\xc8\x99\xc4\x83luiasc\xc4\x83 spre sunetul tunului", a\xc8\x99a cum recomanda chiar strategia impus\xc4\x83 de Napoleon. Grouchy este \xc3\xaens\xc4\x83 hot\xc4\x83r\xc3\xa2t s\xc4\x83 \xc3\xae\xc8\x99i urmeze ordinele ad literam, adic\xc4\x83 "s\xc4\x83 m\xc4\x83r\xc8\x99\xc4\x83luiasc\xc4\x83 cu sabia \xc3\xaen spatele prusacilor". Acest ordin presupunea totu\xc8\x99i existen\xc8\x9ba unui contact vizual cu inamicul sau m\xc4\x83car informa\xc8\x9bii clare despre localizarea acesuia iar marchizul de Grouchy nu se g\xc4\x83sea \xc3\xaen niciuna din aceste situa\xc8\x9bii. Exelmans ar fi spus: \xe2\x80\x9e\xc3\x8emp\xc4\x83ratul e angajat corp la corp cu armata englez\xc4\x83, nu \xc3\xaencape \xc3\xaendoial\xc4\x83. Domnule Mare\xc8\x99al, trebuie s\xc4\x83 m\xc4\x83r\xc8\x99\xc4\x83luim spre foc. Sunt un vechi soldat al armatei din Italia \xc8\x99i l-am auzit de o sut\xc4\x83 de ori pe generalul Bonaparte emi\xc8\x9b\xc3\xa2nd acest principiu. Dac\xc4\x83 o lu\xc4\x83m la st\xc3\xa2nga, vom fi \xc3\xaentr-o or\xc4\x83 pe c\xc3\xa2mpul de b\xc4\x83taie\xe2\x80\x9d; Grouchy r\xc4\x83spunde: \xe2\x80\x9eCred c\xc4\x83 ave\xc8\x9bi dreptate, dar dac\xc4\x83 Bl\xc3\xbccher iese din Wavre \xc8\x99i m\xc4\x83 prinde \xc3\xaen flanc, voi fi vinovat c\xc4\x83 nu am ascultat ordinele care spun c\xc4\x83 trebuie s\xc4\x83 m\xc4\x83r\xc8\x99\xc4\x83luiesc \xc3\xaempotriva lui Bl\xc3\xbccher\xe2\x80\x9d. Intervine G\xc3\xa9rard: \xe2\x80\x9eOrdinul pe care l-a\xc8\x9bi primit e menit s\xc4\x83 fie aplicat pe c\xc3\xa2mpul de lupt\xc4\x83. Bl\xc3\xbccher a c\xc3\xa2\xc8\x99tigat deja o rund\xc4\x83 asupra voastr\xc4\x83; el era ieri la Wavre iar dumneavoastr\xc4\x83 la Gembloux \xc8\x99i cine mai \xc8\x99tie unde se afl\xc4\x83 el acum? Dac\xc4\x83 s-a reunit cu Wellington, \xc3\xael vom reg\xc4\x83si pe c\xc3\xa2mpul de lupt\xc4\x83, iar din acel moment ordinul dumneavoastr\xc4\x83 va fi executat punct cu punct. Dac\xc4\x83 nu e acolo, sosirea dumneavoastr\xc4\x83 va decide soarta b\xc4\x83t\xc4\x83liei". Dornic s\xc4\x83 \xc3\xaendeplineasc\xc4\x83 ordinele \xc3\x8emp\xc4\x83ratului, Mare\xc8\x99alul marchiz nu vrea s\xc4\x83 aud\xc4\x83 \xc8\x99i ordon\xc4\x83 ordon\xc4\x83 \xc3\xaenaintarea \xc8\x99i apoi atacul spre sf\xc3\xa2r\xc8\x99itul dup\xc4\x83-amiezii, la Wavre. Totu\xc8\x99i, mare\xc8\x99alul nu \xc8\x99tie c\xc4\x83 nu are \xc3\xaen fa\xc8\x9b\xc4\x83 dec\xc3\xa2t 20\xc2\xa0000 de oameni, adic\xc4\x83 Corpul generalului prusac Johann von Thielmann, ariegarda armatei prusace, ce avea misiunea s\xc4\x83 \xc3\xael repereze \xc8\x99i re\xc8\x9bin\xc4\x83 pe mare\xc8\x99alul francez._NEWLINE_Ceea ce se \xc3\xaent\xc3\xa2mplase a fost c\xc4\x83 mare\xc8\x99alul Grouchy s-a mi\xc8\x99cat extrem de \xc3\xaencet \xc3\xaen urm\xc4\x83rirea inamicului pe data de 17 \xc8\x99i astfel, restul armatei prusace, generalii Pirch, Ziethen \xc8\x99i von B\xc3\xbclow au c\xc3\xa2\xc8\x99tigat 14 ore de mar\xc8\x99 asupra sa, put\xc3\xa2ndu-\xc8\x99i aduce corpurile de armat\xc4\x83, ce totalizau 50\xc2\xa0000 de oameni, \xc3\xaen ajutorul lui Wellington la Waterloo. Deci, Grouchy nu mai putea ajunge acolo unde ar fi trebuit s\xc4\x83 fie, adic\xc4\x83 \xc3\xaentre armata prusac\xc4\x83 \xc8\x99i cea anglo-aliat\xc4\x83. Astfel, Corpul lui Thielmann reu\xc8\x99e\xc8\x99te s\xc4\x83 \xc3\xaei re\xc8\x9bin\xc4\x83 pe cei 33\xc2\xa0000 de francezi la Wavre, \xc3\xaen timp ce b\xc4\x83t\xc4\x83lia principal\xc4\x83 se d\xc4\x83dea la circa 10 mile distan\xc8\x9b\xc4\x83. Primind \xc3\xaentre timp rapoarte despre \xc3\xaenfr\xc3\xa2ngerea de la Waterloo \xc8\x99i realiz\xc3\xa2nd eroarea strategic\xc4\x83 pe care a comis-o, Grouchy \xc3\xae\xc8\x99i d\xc4\x83 seama c\xc4\x83 nu mai poate face nimic a\xc8\x99a c\xc4\x83 \xc3\xaenvinge corpul prusac ce se afla \xc3\xaen fa\xc8\x9ba sa \xc8\x99i apoi se retrage rapid \xc8\x99i \xc3\xaen ordine spre Fran\xc8\x9ba.\n_START_SECTION_\nOfensiva Coali\xc8\x9biei \xc3\xaen nord-estul Fran\xc8\x9bei\n_START_PARAGRAPH_\nDup\xc4\x83 dezastrul de la Waterloo, Mare\xc8\x99alul Grouchy a fost informat despre rezultatul b\xc4\x83t\xc4\x83liei \xc8\x99i a primit ordin de la \xc3\x8emp\xc4\x83rat s\xc4\x83 organizeze imediat retragerea \xc3\xaenspre Namur \xc8\x99i apoi spre Givet, pentru a evita s\xc4\x83 fie \xc3\xaencercuit. Mare\xc8\x99alul organizeaz\xc4\x83 o retragere extrem de rapid\xc4\x83, nu \xc3\xaenainte de a da o b\xc4\x83t\xc4\x83lie de arigard\xc4\x83 la Namur, cu scopul de a da timp armatei s\xc4\x83 evacueze r\xc4\x83ni\xc8\x9bii spre Fran\xc8\x9ba._NEWLINE_Pe m\xc4\x83sur\xc4\x83 ce resturile \xe2\x80\x9eArmatei Nordului\xe2\x80\x9d se retr\xc4\x83geau \xc3\xaen Fran\xc8\x9ba, sub comanda lui Grouchy, armata prusac\xc4\x83 a lui Bl\xc3\xbccher a \xc3\xaenaintat rapid, invad\xc3\xa2nd Fran\xc8\x9ba, urmat\xc4\x83 de armata lui Wellington \xc8\x99i de o armat\xc4\x83 austro-german\xc4\x83. Dep\xc4\x83\xc8\x99i\xc8\x9bi numeric, francezii au dat o serie de b\xc4\x83t\xc4\x83lii minore la La Suffel sau Vertus, dar p\xc3\xa2n\xc4\x83 la urm\xc4\x83 au fost nevoi\xc8\x9bi s\xc4\x83 se replieze. Deoarece \xc3\x8emp\xc4\x83ratul Napoleon I abdicase pe 22 iunie, generalii francezi nu mai vedeau niciun sens \xc3\xaen a mai continua opera\xc8\x9biunile \xc8\x99i astfel au angajat negocieri pentru semnarea unui armisti\xc8\x9biu. Cu toate acestea, Coali\xc8\x9bia a refuzat s\xc4\x83 semneze armisti\xc8\x9biul \xc3\xaenainte de a ocupa Parisul, astfel c\xc4\x83 Mare\xc8\x99alul Davout, Ministrul francez de R\xc4\x83zboi \xc8\x99i comandant de facto al trupelor franceze, a ordonat generalilor s\xc4\x83i s\xc4\x83 apere capitala. Scopul era de a-i sili pe Alia\xc8\x9bi s\xc4\x83 semneze \xc3\xaencetarea focului f\xc4\x83r\xc4\x83 a ocupa capitala, demonstr\xc3\xa2nd c\xc4\x83 armata francez\xc4\x83, care regrupa \xc3\xaenc\xc4\x83 100\xc2\xa0000 de oameni cu 500 de tunuri, este \xc3\xaenc\xc4\x83 o for\xc8\x9b\xc4\x83 redutabil\xc4\x83. Dup\xc4\x83 un succes minor la Rocquencourt, Vandamme este \xc3\xaenvins la Issy, astfel c\xc4\x83, \xc3\xaen fa\xc8\x9ba eviden\xc8\x9bei \xc3\xaenfr\xc3\xa2ngerii, Davout cedeaz\xc4\x83 \xc8\x99i retrage toat\xc4\x83 armata francez\xc4\x83 dincolo de Loara. Pe 7 iulie, prusacii au intrat \xc3\xaen Paris, preg\xc4\x83tind scena pentru revenirea lui Ludovic al XVIII-lea.\n_START_SECTION_\nLuptele din nordul Italiei \xc8\x99i sud-estul Fran\xc8\x9bei\n_START_PARAGRAPH_\nLa sf\xc3\xa2r\xc8\x99itul lunii aprilie, pentru a bloca o ofensiv\xc4\x83 a Coali\xc8\x9biei \xc3\xaen sud-estul Fran\xc8\x9bei, Mare\xc8\x99alul Suchet prime\xc8\x99te comanda celui de-al VII-lea Corp de armat\xc4\x83, num\xc4\x83r\xc3\xa2nd aproape 25\xc2\xa0000 de oameni. Mare\xc8\x99alul reorganizeaz\xc4\x83 aceste trupe cu eficien\xc8\x9ba sa obi\xc8\x99nuit\xc4\x83 \xc8\x99i apoi invadeaz\xc4\x83 Savoia, la \xc3\xaenceputul lui iunie 1815, captur\xc3\xa2nd Evian \xc8\x99i Saint-Jean de Maurienne, dar, afl\xc3\xa2nd de \xc3\xaenfr\xc3\xa2ngerea de la Waterloo, Suchet este nevoit s\xc4\x83 se replieze. Sud-estul Fran\xc8\x9bei este invadat de o armat\xc4\x83 austro-italian\xc4\x83, care \xc3\xaenainteaz\xc4\x83 spre Lyon, unde se afla Corpul VII al lui Suchet. Dep\xc4\x83\xc8\x99it numeric \xc8\x99i f\xc4\x83r\xc4\x83 speran\xc8\x9ba de a putea realiza ceva, Suchet \xc3\xaencheie un armisti\xc8\x9biu avantajos pe 12 iulie 1815 \xc8\x99i \xc3\xae\xc8\x99i retrage trupele la Clermont-Ferrand, de unde ordon\xc4\x83 ca armata s\xc4\x83 fie l\xc4\x83sat\xc4\x83 la vatr\xc4\x83.\n_START_SECTION_\nConsecin\xc8\x9be\n_START_PARAGRAPH_\nTratatul de la Paris, \xc3\xaencheiat \xc3\xaentre Fran\xc8\x9ba \xc8\x99i Marile Puteri europene din cadrul Congresului de la Viena, \xc3\xaencheia ostilit\xc4\x83\xc8\x9bile, prev\xc4\x83z\xc3\xa2nd o serie de condi\xc8\x9bii de \xc3\xaendeplinit: Fran\xc8\x9ba urma s\xc4\x83 revin\xc4\x83 la grani\xc8\x9bele din 1790, \xc3\xae\xc8\x99i limita for\xc8\x9bele militare la 150 000 de oameni \xc8\x99i urma s\xc4\x83 pl\xc4\x83teasc\xc4\x83 o important\xc4\x83 desp\xc4\x83gubire de r\xc4\x83zboi statelor Coali\xc8\x9biei.'